Maak die nasies bly! Ons sendingtaak in die lig van Psalm 67 - Cruma
Maak die nasies bly! Ons sendingtaak in die lig van Psalm 67
Geseënd om ander te seën
Iemand wat die enigste ware God in sy grootheid, heiligheid en genade reg leer ken het kan met reg sê: “Ek verheug my in die Here se groot genade! Ek verbly my in die Here wat ek kinderlik vrees!” Maar juis daarom moet so ‘n gelowige en so ‘n kerk doelbewus gefokus wees op God se magtige raadsplan – sy visie - om die nasies van die wêreld te laat deel in die vreugde daarvan om Hom te ken en te bely en te vrees as die enigste ware God.
As die Here jou hart bly gemaak het moet die gebed in jou hart wees: Here gebruik my, gebruik hierdie gemeente om die nasies van die wêreld te gaan bly maak dat hulle ook van U vreugde kan sing.
Kyk hoe staan dit in Psalm 67:4,5
Mag die volke U loof, o God, mag al die volke U loof! Mag die nasies bly wees en jubel.
Dit is ten diepste die doel van ons getuienistaak in die wêreld: Om God groot te maak deur die nasies van die wêreld bly te maak.
Niks kan dieper vreugde gee as om die enigste ware God te ken en te vrees nie.
Dit is God se groot doel met sy hele raadplan.
Hy wil sy eer en sy heerlikheid herstel in hierdie stukkende korrupte en gebroke wêreld waarin ons leef.
So wil hy ewige vreugde gee aan elkeen wat Hom deur Jesus Christus as enigste ware God leer ken.
God se doel is om die nasies van die wêreld bly te maak met sy boodskap van hoop en redding en volkome herstel.
In Psalm 67:7 staan Hy wil hê dat die nasies van die wêreld hom sal vrees, dit wil sê met heilige respek en vurige liefde sal dien.
Dit is waarheen God op pad is.
Is jy saam met Hom daarheen op pad?
Is jou lewe ingeskakel by sy groot doel met die wêreld?
Alleen as jou lewe daarop gefokus is om die onbereikte mense en volke van die wêreld met God se boodskap van hoop en vreugde en blydskap te gaan bly maak, sal jy ook sy onuitspreeklike heerlike vreugde toenemend in jou lewe ervaar. Dit beteken nie dat ons almal êrens iewers in die verre vreemde na ‘n sendingveld toe moet gaan voor ons vreugde sal ervaar nie. Sommige van ons sal dalk wel deur die Here daarvoor geroep word. Maar die werklike implikasies van Psalm 67 is dat jou lewe ingeskakel moet wees by God se groot plan om die nasies van die wêreld bly te maak.
God wil sy kerk gebruik om die nasies van die wêreld bly te maak. Maar sy kerk is ‘n liggaam. Die een is ‘n hand en die een ‘n voet en die een is ‘n mond en die een is ‘n oor of ‘n oog. Die Here wil nie elkeen van ons op dieselfde manier gebruik in die uitdra van sy Woord nie. In ‘n oorlog het jy stormtroepe maar ook logistieke ondersteuning nodig. Jy het selfs mediese sorg vir die soldate nodig. Jy het geld nodig. Jy het vurige voorbidding dringend nodig, want dit is soos vliegtuig ondersteuning in ‘n oorlog. So wil die Here ons elkeen op ‘n unieke manier volgens ons gawes en talente gebruik om deel te wees van sy groot offensief om die nasies van die wêreld bly te maak. Wanneer jy jou hart voor die Here uitstort in gebed en met erns voorbidding doen vir die uitdra van sy Woord, is jou bydrae netso belangrik soos die werk van enige predikant of sendeling in die veld. Daarom doen Paulus so dikwels ‘n beroep op die gemeente om saam met hom te stry deur vir hom te bid (bv. Rm 15:30,31).
Wanneer jy jou beursie oopmaak of jou tjekboek nadertrek en ruimhartig gee vir die ondersteuning van die werk is jy netso deel van God se offensief om die nasies van die wêreld bly te maak. Dit is mos baie keer so in hierdie lewe dat as jy regtig wil weet wat is iemand se prioriteite in sy lewe, kyk net bietjie na sy tjekboek en hoe hy sy geld spandeer. Ek was eenkeer in erediens van ‘n Gereformeerde Kerk in Korea wat ‘n geweldige ywer het om die Woord uit te dra. Toe hulle die eerste lofsang sing en ek kyk na die woorde het ek verstaan waarom één gemeente nie minder as 17 sending diensgroepe het en op so ‘n omvattende manier uitreik na die wêreld met die liefde van Jesus Christus.Die woorde van die lied was:
Christus aan die hele wye wêreld
Sy boodskappers sal sy redding
In Jesus se Naam alleen,
Aan alle lande verkondig.
En ons wat nie kan gaan,
Om sy boodskap ver en wyd te verkondig
Sal bid vir hulle wat die Woord neem
En volhou om in ons eie omgewing te getuig.
Ons sal gee en ons sal bid
Ons sal elke dag getuig
Ons sal blymoedig gee, en ootmoedig bid, elke dag.
Dat die miljoene van die hele wye wêreld,
Ons Verlosser se liefde mag leer ken.
Vra jouself vandag eerlik voor die Here af: Is my lewe werklik deel van God se groot offensief om die nasies van die wêreld bly te maak?
Indien nie, waar behoort ek veranderinge aan te bring sodat my klein lewetjie, so lank ek nog lewensasem het, ook deel kan wees van God se groot offensief om die nasies van die wêreld bly te maak?